КОМИ РЕСПУБЛИКАЛӦН ОЛАНПАС

**Социальнӧй уджъёртасьӧм йылысь**

Примитӧма Коми Республикаса

Каналан Сӧветӧн 2017 вося лӧддза-номъя тӧлысь 22 лунӧ

1 статья. Тайӧ Оланпаслӧн инӧд боксянь веськӧдлантор

 Тайӧ Оланпасыс урчитӧ удж юкӧнын социальнӧя уджъёртасян система котыртан инӧда подувъяссӧ (водзӧ — социальнӧй уджъёртасьӧм) сы могысь, медым отсавны уджалан йитӧдъяс да накӧд веськыда йитчӧм мукӧд йитӧд уна тшупӧдсянь ладмӧдӧмлы Коми Республикаын йӧз костын ӧтсӧгласа олӧм лӧсьӧдӧм могысь.

**2 статья. Социальнӧй уджъёртасьӧмлӧн инӧда подув**

Коми Республикаын социальнӧй уджъёртасьӧмлысь инӧда подувсӧ лӧсьӧдӧны Россия Федерацияса Оланподув, федеральнӧй оланпасъяс да Россия Федерацияса мукӧд нормативнӧй инӧда акт, Коми Республикаса Оланподув, Коми Республикаса оланпасъяс да Коми Республикаса мукӧд нормативнӧй инӧда акт, муниципальнӧй нормативнӧй инӧда актъяс, генеральнӧй артмӧдчӧм, ставроссияса отраслевӧй (отраслькостса) артмӧдчӧмъяс, дінмукостса артмӧдчӧмъяс, социальнӧй да экономика юалӧмъяс серти да Коми Республикаын медічӧт удждон йылысь дінмуса артмӧдчӧмъяс, республикаса отраслевӧй (отраслькостса), мутасса, мутасса отраслевӧй да мукӧд артмӧдчӧм, коллективнӧй сёрнитчӧмъяс, кутшӧмъясӧс кырымалӧмаӧсь Россия Федерацияса удж кодекс серти да кутшӧмъяс паськалӧны Коми Республикаын организацияяс вылӧ.

3 статья. **Тайӧ Оланпасын вӧдитчан шӧр кыввежӧртасъяс**

 1. Тайӧ Оланпасын Россия Федерацияса удж кодекс серти вӧдитчӧны татшӧм кыввежӧртасъясӧн:

1) социальнӧй уджъёртасьӧм– уджалысьяс (уджалысьясӧс петкӧдлысьяс), удж сетысьяс (удж сетысьясӧс петкӧдлысьяс), Коми Республикаса канму власьт органъяс, Коми Республикаын меставывса асвеськӧдлан органъяс костын (водзӧ - меставывса асвеськӧдлан органъяс) йитчан система, кутшӧмӧс веськӧдӧма уджалан йитӧдъяс да накӧд веськыда йитчӧм мукӧд йитӧд ладмӧдан юалӧмъяс серти уджалысьяслысь да удж сетысьяслысь видзӧдласъяс сӧгласуйтӧмсӧ могмӧдӧм вылӧ;

2) социальнӧй уджъёртасьӧмын сёрнитчысьяс — уджалысьясӧс да удж сетысьясӧс урчитӧм пӧрадокын уполномочитӧм петкӧдлысьяс; Коми Республикаса канму власьт органъяс да меставывса асвеськӧдлан органъяс лоӧны социальнӧй уджъёртасьӧмын сёрнитчысьясӧн сэк, кор найӧ лоӧны удж сетысьясӧн, а сідзжӧ сэк, кор урчитӧма удж йылысь оланпастэчасӧн;

3) Коми Республикаса олӧмӧ пӧртысь власьт органъясӧс да меставывса асвеськӧдлан органъясӧс петкӧдлысьяс — тайӧ органъясса юрнуӧдысьяс либӧ подувпуктасъяс (положениеяс) серти мукӧд полномочнӧй йӧз, тайӧ органъясӧн уполномочитӧм мукӧд йӧз;

4) уджалысьясӧс петкӧдлысьяс — уджсикас серти союзъяс да налӧн ӧтувъяс, уджсикас серти мукӧд организация, кутшӧмъясӧс урчитӧма ставроссияса, дінмукостса профсоюзъяслӧн подувпуктасъясӧн, либӧ мукӧд петкӧдлысь, кодъясӧс уджалысьяс бӧрйӧмаӧсь удж йылысь оланпастэчас серти.

Сэк, кор удж сетысьлӧн уджалысьясыс абу ӧтувтчӧмаӧсь уджсикас серти кутшӧмкӧ первичнӧй организацияясӧ либӧ уджсикас серти ни ӧти первичнӧй организация оз ӧтувт удж сетысьлысь джынсьыс унджык уджалысьсӧ да Россия Федерацияса удж кодексӧн урчитӧм пӧрадокын сійӧс абу уполномочитӧма петкӧдлыны социальнӧй уджъёртасьӧмын локальнӧй тшупӧдын став уджалысьлысь видзӧдласъяссӧ, уджалысьяслӧн ӧтувъя собрание (конференция) вылын индӧм уджмогъяс збыльмӧдӧм могысь гусьӧн гӧлӧсуйтӧмӧн вермӧны бӧрйыны уджалысьяс лыдысь мӧд петкӧдлысьӧс (бӧрйӧм органӧс);

5) удж сетысьясӧс петкӧдлысьяс — организацияса юрнуӧдысь, удж сетысь — асшӧр уджалысь (ачыс) либӧ наӧн уполномочитӧм йӧз Россия Федерацияса удж кодекс, мукӧд федеральнӧй оланпас да Россия Федерацияса мукӧд нормативнӧй инӧда акт, Коми Республикаса оланпасъяс да мукӧд нормативнӧй инӧда акт, муниципальнӧй нормативнӧй инӧда актъяс, юридическӧй кывкутысьлӧн (организациялӧн) учредитан документъяс да локальнӧй нормативнӧй актъяс серти, а сідзжӧ удж сетысьяслӧн лӧсялана ӧтувъяс; Коми Республикаса канму власьт органъясӧн, меставывса асвеськӧдлан органъясӧн юрнуӧдысьяс либӧ наӧн уполномочитӧм йӧз канму да муниципальнӧй учреждениеяс, а сідзжӧ мукӧд организация серти, кутшӧмъясӧс сьӧмӧн могмӧдӧны лӧсялана сьӧмкудъясысь;

6) уджалысь — торъя морт, коді пырис удж сетыськӧд уджалан йитӧдъясӧ;

7) удж сетысь — торъя морт либӧ юридическӧй кывкутысь (организация), коді пырис уджалыськӧд уджалан йитӧдъясӧ. Федеральнӧй оланпасъясӧн урчитӧм случайяс дырйи удж сетысь пыдди вермӧ лоны мӧд субъект, коді вермӧ кырымавны удж йылысь сёрнитчӧмъяс.

2. Мукӧд терминӧн да кыввежӧртасӧн вӧдитчӧны сійӧ жӧ вежӧртасын, кутшӧмӧн наӧн вӧдитчӧны Россия Федерацияса удж кодексын.

**4 статья. Социальнӧй уджъёртасьӧмлӧн шӧр мог да могъяс**

1. Социальнӧй уджъёртасьӧмлӧн шӧр могӧн лоӧ примитны социальнӧй уджъёртасьӧмын сёрнитчысьясӧн сӧгласуйтӧм помшуӧмъяс, кутшӧмъяс ӧтмоза могмӧдӧны удж сетысьлысь эффективнӧй уджсӧ да уджалысьяслысь оланпас серти инӧдъясӧ да видзӧдласъясӧ кутчысьӧмсӧ.

2. Социальнӧй уджъёртасьӧмлӧн подув могъясӧн лоӧны:

1) Коми Республикаын гырысь экономическӧй вежсьӧмъяслысь социальнӧй нырвизя политика лӧсьӧдӧм да збыльмӧдӧм, кутшӧм могмӧдӧ социальнӧй зумыдлун да йӧз костын ӧтсӧгласа олӧм став йӧзлысь видзӧдласъяс объективнӧя тӧд вылӧ босьтӧм подув вылын;

 2) олысьяслысь олан тшупӧд кыпӧдӧм да чӧжӧс содтӧм могмӧдӧм;

 3) Коми Республикаӧс социальнӧй да экономика боксянь сӧвмӧмсӧ водзвыв петкӧдласъяс да торъя категория гражданалы медічӧт социальнӧй да уджалан нормативъяс урчитӧм;

4) Коми Республика мутасын социальнӧя уджъёртасян система котыртӧмсӧ да сылысь уджалӧмсӧ бурмӧдӧм;

5) Коми Республикаын медічӧт удждон ыджда урчитӧм, вузӧс да услугаяс донсялӧм вӧсна уджалысьяслы удждон индексируйтӧм;

6) уджавны вермысь олысьяслӧн овны судзана сьӧм ыджда дорӧ медічӧт удждон ыдждаӧс тшупӧдъясӧн матыстӧм;

7) удж видзан юкӧнын уджалысьяслысь инӧдъяс да оланпас серти видзӧдласъяс могмӧдӧм;

8) Коми Республикаын уджалысьяслы да олысьяслы удж корсьӧмын да социальнӧя дорйӧмын отсалӧм, йӧзкотырлысь уджалан вынйӧрсӧ видзӧм;

9) уджалысьяслы содтӧд гарантияяс да компенсацияяс сетӧм, кутшӧмъясӧс абу урчитӧма федеральнӧй оланпастэчасӧн;

10) удж серти коллективнӧй вензьӧмъясысь ӧлӧдӧм да найӧс разьӧмлы отсалӧм.

5 статья. **Социальнӧй уджъёртасьӧмлӧн**

**подув принципъяс да формаяс**

 1. Россия Федерацияса удж кодекс серти социальнӧй уджъёртасьӧмлӧн подув принципъясӧн лоӧны:

1) сёрнитчысьяслӧн ӧткодь инӧд;

2) сёрнитчысьяслысь видзӧдласъяс пыдди пуктӧм да тӧд вылын кутӧм;

3) сёрнитчан йитӧдъясӧ сёрнитчысьяслӧн пырӧдчыны кӧсйӧм;

4) демократическӧй подувъяс вылын социальнӧй уджъёртасьӧм ёнмӧдӧмлы да сӧвмӧдӧмлы канмусянь отсалӧм;

5) сёрнитчысьясӧн да найӧс петкӧдлысьясӧн удж йылысь оланпастэчасӧ да мукӧд нормативнӧй инӧда актӧ, кӧні эмӧсь уджалан инӧд нормаяс, кутчысьӧм;

6) сёрнитчысьясӧс петкӧдлысьяслӧн полномочносьт;

7) удж юкӧнӧ пырысь юалӧмъяс видлалігӧн ас кӧсйӧм серти бӧрйӧм;

8) сёрнитчысьясӧн кӧсйысьӧмъяс ас воля серти босьтӧм;

9) сёрнитчысьясӧн ас вылӧ босьтӧм кӧсйысьӧмъяслӧн збыльлун;

10) коллективнӧй сёрнитчӧмъяс, артмӧдчӧмъяс быть збыльмӧдны коланлун;

11) примитӧм коллективнӧй сёрнитчӧмъяс, артмӧдчӧмъяс збыльмӧдӧм бӧрся контроль;

12) сёрнитчысьяслӧн, найӧс петкӧдлысьяслӧн коллективнӧй сёрнитчӧмъяс, артмӧдчӧмъяс наӧн збыльмӧдтӧмысь кывкутӧм.

2. Социальнӧй уджъёртасьӧм збыльмӧдӧны татшӧм ногӧн:

1) коллективнӧй сёрнитчӧм, артмӧдчӧм балаяс дасьтӧм да коллективнӧй сёрнитчӧмъяс, артмӧдчӧмъяс кырымалӧм серти коллективнӧй переговоръяс;

2) уджалан йитӧдъяс да накӧд веськыда йитчӧм мукӧд йитӧд ладмӧдан, уджалысьяслысь уджалан инӧд гарантияяс могмӧдан да удж йылысь оланпастэчас да мукӧд нормативнӧй инӧда акт, кӧні эмӧсь уджалан инӧдлӧн нормаяс, бурмӧдан юалӧмъяс серти ёрта-ёрт костын консультацияяс (переговоръяс);

3) организацияӧн веськӧдлӧмӧ уджалысьяслӧн, найӧс петкӧдлысьяслӧн пырӧдчӧм;

4) уджалысьясӧс да удж сетысьясӧс петкӧдлысьяс костын уджалан вензьӧмъяс разьӧмӧ пырӧдчӧм.

**6 статья. Социальнӧй уджъёртасьӧмлӧн тшупӧдъяс**

Коми Республикаын социальнӧй уджъёртасьӧм збыльмӧдсьӧ:

1) дінму тшупӧдын, кӧні урчитӧны Коми Республикаын удж юкӧнын йитӧдъяс ладмӧдан подувъяс;

2) отрасль тшупӧдын, кӧні урчитӧны Коми Республикаса отрасльын (отрасльясын) удж юкӧнын йитӧдъяс ладмӧдан подувъяс;

3) мутас тшупӧдын, кӧні урчитӧны Коми Республикаын муниципальнӧй юкӧнын удж юкӧнын йитӧдъяс ладмӧдан подувъяс;

4) локальнӧй тшупӧдын, кӧні урчитӧны уджалан юкӧнын уджалысьяслысь да удж сетысьяслысь кӧсйысьӧмъяссӧ.

**7 статья. Социальнӧй уджъёртасьӧмлӧн органъяс**

1. Социальнӧй да уджалан йитӧдъяс ладмӧдӧмсӧ, коллективнӧй переговоръяс нуӧдӧмсӧ да коллективнӧй сёрнитчӧмъяслысь, артмӧдчӧмъяслысь балаяс дасьтӧмсӧ, коллективнӧй сёрнитчӧмъяс, артмӧдчӧмъяс кырымалӧмсӧ могмӧдӧм вылӧ, а сідзжӧ став тшупӧдын ӧткодь инӧд подув вылын найӧс збыльмӧдӧм бӧрся видзӧдӧмсӧ котыртӧм вылӧ сёрнитчысьяслӧн помшуӧм серти котыртӧны:

1) Социальнӧй да уджалан йитӧдъяс ладмӧдӧм серти куимладорса республиканскӧй комиссия (водзӧ — Куимладорса республиканскӧй комиссия);

2) социальнӧй да уджалан йитӧдъяс ладмӧдӧм серти отраслевӧй республиканскӧй комиссияяс (водзӧ - отраслевӧй республиканскӧй комиссияяс);

3) социальнӧй да уджалан йитӧдъяс ладмӧдӧм серти куимладорса мутасса комиссияяс (водзӧ — куимладорса мутасса комиссияяс);

4) социальнӧй да уджалан йитӧдъяс ладмӧдӧм серти мутасса отраслевӧй комиссияяс (водзӧ — мутасса отраслевӧй комиссияяс);

5) коллективнӧй переговоръяс нуӧдӧм, коллективнӧй сёрнитчӧм балаяс дасьтӧм да локальнӧй тшупӧдын найӧс кырымалӧм вылӧ комиссияяс.

2. Куимладорса республиканскӧй комиссия лӧсьӧдан да сылӧн уджалан пӧрадоксӧ ладмӧдӧ «Социальнӧй да уджалан йитӧдъяс ладмӧдысь Куимладорса республиканскӧй комиссия йылысь» Коми Республикаса Оланпас.

3. Отраслевӧй республиканскӧй комиссияяссӧ лӧсьӧдӧны социальнӧй уджъёртасьӧмын сёрнитчысьясӧс петкӧдлысьясысь, кодъяс петкӧдлӧны:

1) уджсикас серти союзъяслысь республиканскӧй отраслевӧй организацияяс (эмӧсь кӧ), кутшӧмъяс уджалӧны Коми Республика мутасын;

2) удж сетысьяслысь либӧ удж сетысьясӧс петкӧдлысьяслысь — асшӧр уджалысьяслысь, организацияса юрнуӧдысьяслысь мутасса ӧтувтчӧмъяс, кодъяс уджалӧны Коми Республикаын муниципальнӧй юкӧн мутасын (эмӧсь кӧ найӧ);

3) удж сетысьяслысь республиканскӧй отраслевӧй ӧтувтчӧмъяс (эмӧсь кӧ найӧ) либӧ удж сетысьяслысь мукӧд ӧтувтчӧм, кутшӧмъяс уджалӧны Коми Республика мутасын;

4) Коми Республикаса олӧмӧ пӧртысь власьт органъяс, кутшӧмъяс канмусянь веськӧдлӧны ведомствоувса отрасльясын.

Отраслевӧй республиканскӧй комиссияяс уджалӧны отраслевӧй республиканскӧй комиссияяс йылысь положениеяс серти, кутшӧмъясӧс лӧсьӧдӧны да вынсьӧдӧны социальнӧй уджъёртасьӧмын лӧсялана сёрнитчысьяс.

4. Куимладорса мутасса комиссияяс лоӧны социальнӧй уджъёртасьӧмлӧн органъясӧн Коми Республикаын муниципальнӧй юкӧнъяс мутасын, кутшӧмъясӧс лӧсьӧдӧны социальнӧй уджъёртасьӧмын сёрнитчысьясӧс петкӧдлысьясысь:

1) профсоюзъясса организацияяслысь (эмӧсь кӧ) либӧ первичнӧй профсоюзнӧй организацияясӧс уполномочитӧм петкӧдлысьяслысь координационнӧй сӧветъяс, кутшӧмъяс меститчӧны Коми Республикаын муниципальнӧй юкӧн мутасын;

2) удж сетысьяслысь либӧ удж сетысьясӧс петкӧдлысьяслысь — асшӧр уджалысьяслысь, организацияса юрнуӧдысьяслысь мутасса ӧтувъяс, кодъяс уджалӧны Коми Республикаын муниципальнӧй юкӧн мутасын (эмӧсь кӧ найӧ);

3) Коми Республикаын муниципальнӧй юкӧнса меставывса асвеськӧдлан органъяс петкӧдлысьяс.

Куимладорса мутасса комиссияяс уджалӧны куимладорса мутасса комиссияяс йылысь положениеяс серти, кутшӧмъясӧс лӧсьӧдӧны да вынсьӧдӧны Коми Республикаын лӧсялана муниципальнӧй юкӧнъяслӧн бӧрйӧм органъяс.

5. Мутасса отраслевӧй комиссияяссӧ лӧсьӧдӧны социальнӧй уджъёртасьӧмын сёрнитчысьясӧс петкӧдлысьясысь:

1) профсоюзъяслысь мутасса организацияяс (эмӧсь кӧ) либӧ отрасльясын первичнӧй профсоюзнӧй организацияяс, кутшӧмъяс уджалӧны Коми Республикаын муниципальнӧй юкӧн мутасын;

2) удж сетысьяслӧн мутасса отраслевӧй ӧтувъяс (эмӧсь кӧ найӧ) либӧ удж сетысьяслӧн мукӧд ӧтув, кутшӧмъяс уджалӧны Коми Республикаын муниципальнӧй юкӧн мутасын;

3) Коми Республикаын муниципальнӧй юкӧнлӧн меставывса асвеськӧдлан органъяс петкӧдлысьяс.

Мутасса отраслевӧй комиссияяс уджалӧны мутасса отраслевӧй комиссияяс йылысь положениеяс серти, кутшӧмъясӧс лӧсьӧдӧны да вынсьӧдӧны социальнӧй уджъёртасьӧмын лӧсялана сёрнитчысьяс.

6. Коллективнӧй переговоръяс нуӧдӧм, коллективнӧй сёрнитчӧм балаяс дасьтӧм да найӧс локальнӧй тшупӧдын кырымалӧм вылӧ комиссияясӧс лӧсьӧдӧны социальнӧй уджъёртасьӧмын сёрнитчысьясӧс петкӧдлысьясысь Россия Федерацияса удж кодекс серти.

7. Коми Республикаын социальнӧй уджъёртасьӧм органъяс вермӧны примитны татшӧм актъяс:

1) артмӧдчӧмъяс;

2) коллективнӧй сёрнитчӧмъяс;

3) социальнӧй уджъёртасьӧмын сёрнитчысьяслӧн ӧтув уджалан юалӧмъяс серти рекомендацияяс.

**8 статья. Социальнӧй уджъёртасьӧмын**

**сёрнитчысьяслӧн инӧдъяс**

Социальнӧй уджъёртасьӧмын сёрнитчысьяслӧн эмӧсь татшӧм ӧткодь инӧдъяс:

1) коллективнӧй сёрнитчӧм, артмӧдчӧм дасьтӧм, кырымалӧм либӧ вежӧм серти коллективнӧй переговоръясӧ пырӧдчӧм вылӧ;

2) коллективнӧй сёрнитчӧм, артмӧдчӧм дасьтӧм, кырымалӧм либӧ вежӧм серти коллективнӧй переговоръяс нуӧдны вӧзйӧм вылӧ;

3) мынтысьтӧг тырвыйӧ да збыль юӧр босьтӧм вылӧ, кутшӧм колӧ коллективнӧй переговоръяс (консультацияяс) нуӧдӧм да коллективнӧй сёрнитчӧмъяс да артмӧдчӧмъяс кырымалӧм вылӧ, лӧсялана запроссӧ босьтан лунсянь кык вежонысь оз сёрджык;

4) уджалан юкӧнын социальнӧй уджъёртасьӧм юалӧмъяс серти йӧзлы юӧр сетан средствояс пыр юӧр паськӧдӧм вылӧ;

5) Россия Федерацияса оланпастэчасӧн урчитӧм случайясын организацияясӧ ветлӧм вылӧ, кутшӧмъяс меститчӧны Коми Республика мутасын, кутшӧмъяс вылӧ паськалӧ артмӧдчӧмъяслӧн либӧ коллективнӧй сёрнитчӧмъяслӧн выныс, пӧрадокын, кутшӧмӧс урчитӧма артмӧдчӧмъясӧн да коллективнӧй сёрнитчӧмъясӧн.

**9 статья. Социальнӧй уджъёртасьӧмын**

**сёрнитчысьяслӧн кӧсйысьӧмъяс**

1. Коми Республика мутасын социальнӧй уджъёртасьӧм юкӧнын Коми Республикаса Веськӧдлан котырлӧн кӧсйысьӧмъяс:

1) пырны коллективнӧй переговоръясӧ социальнӧй уджъёртасьӧмын сёрнитчысьясысь ӧтисянь коллективнӧй переговоръяс заводитчӧм йылысь гижӧда вӧзйӧм воан лунсянь сизим календарнӧй лун чӧжӧн;

2) пырӧдчыны Социальнӧй да экономика юалӧмъяс серти дінмуса артмӧдчӧм да Коми Республикаын медічӧт удждон йылысь дінмуса артмӧдчӧм кырымалӧмӧ;

3) збыльмӧдны кӧсйысьӧмъяссӧ, кутшӧмъясӧс босьтӧма ас вылӧ артмӧдчӧмъясын;

4) видлавны социальнӧй уджъёртасьӧмын сёрнитчысьяслысь шыӧдчӧмъяс, кутшӧмъяс йитчӧны примитӧм артмӧдчӧмъяс збыльмӧдӧмкӧд;

5) лӧсьӧдны аслас уджмогъясын социальнӧй да уджалан йитӧдъяс ладмӧдан да уджалан юкӧнын социальнӧй уджъёртасьӧмлысь котыртан ногъяс бурмӧдан юалӧмъяс серти Коми Республикаса нормативнӧй инӧда акт балаяс, сы лыдын кӧні эмӧсь уджалан юкӧнын социальнӧй уджъёртасьӧмлӧн став тшупӧд серти артмӧдчӧмын примитӧм кӧсйысьӧмъяс сёрнитчысьясӧн збыльмӧдӧм серти петкӧдласъяс да сы йылысь юӧртан ногъяс;

6) координируйтны Коми Республика мутасын уджалан юкӧнын социальнӧй уджъёртасьӧм могмӧдӧм да сӧвмӧдӧм серти удж;

7) нуӧдны республикаса да мутас тшупӧдын артмӧдчӧмъяс кырымалӧм серти мониторинг, анализируйтны социальнӧй уджъёртасьӧм органъяслысь уджсӧ;

8) босьтны тӧд вылӧ Коми Республикаса республиканскӧй сьӧмкуд йылысь оланпас бала дасьтігӧн кӧсйысьӧмъяссӧ, кутшӧмъясӧс урчитӧма Социальнӧй да экономика юалӧмъяс серти дінмуса артмӧдчӧмӧн да Коми Республикаын медічӧт удждон йылысь дінмуса артмӧдчӧмӧн, кутшӧмъясӧс колӧ могмӧдны сьӧмӧн Коми Республикаса республиканскӧй сьӧмкудйысь;

9) босьтны тӧд вылӧ социальнӧй уджъёртасьӧмын сёрнитчысьяслысь видзӧдласъяссӧ дыр кадся канму стратегическӧй планирование лӧсьӧдігӧн да збыльмӧдігӧн;

10) юӧртӧмӧн пасйыны кырымалӧм Социальнӧй да экономика юалӧмъяс серти дінмуса да мутасса артмӧдчӧмъяс, Коми Республикаын медічӧт удждон йылысь дінмуса артмӧдчӧм, отраслевӧй республиканскӧй да мутасса отраслевӧй артмӧдчӧмъяс, коллективнӧй сёрнитчӧмъяс;

11) нуӧдны удж сетысьяслысь реестр, кодъяс сетісны подулалӧмӧн ӧткажитчисны Коми Республикаын медічӧт удждон йылысь дінмуса артмӧдчӧм дорӧ йитчӧмысь Россия Федерацияса удж кодекслӧн 1331 статья серти.

2. Меставывса асвеськӧдлан органъяс могмӧдӧны социальнӧй уджъёртасян юкӧнын кӧсйысьӧмъяс збыльмӧдӧмсӧ, кутшӧмъясӧс урчитӧма Россия Федерацияса удж кодексӧн.

3. Социальнӧй уджъёртасьӧм юкӧнын уджалысьясӧс да удж сетысьясӧс петкӧдлысьяслӧн кӧсйысьӧмъясыс урчитсьӧны Россия Федерацияса удж кодексӧн.

**10 статья. Коми Республикаын** **социальнӧй да уджалан да**

**накӧд йитчӧм экономика йитӧдъяс ладмӧдӧм серти артмӧдчӧм сикасъяс**

 1. Коми Республикаын вермасны кырымавны социальнӧй да уджалан да накӧд йитчӧм экономика йитӧдъяс ладмӧдӧм серти татшӧм артмӧдчӧмъяс:

1) Социальнӧй да экономика юалӧмъяс серти дінму артмӧдчӧм, кутшӧм урчитӧ Коми Республика тшупӧдын социальнӧй да уджалан йитӧдъяс да накӧд йитчӧм экономика йитӧдъяс ладмӧдан ӧтувъя принципъяс;

2) Коми Республикаын медічӧт удждон йылысь дінму артмӧдчӧм;

3) социальнӧй да экономика юалӧмъяс серти мутасса артмӧдчӧмъяс, кутшӧмъяс урчитӧны лӧсялана муниципальнӧй юкӧн мутасъясын уджалысьяслы ӧтувъя уджалан условиеяс, гарантияяс, компенсацияяс да кокньӧдъяс;

4) отраслевӧй республиканскӧй да мутасса отраслевӧй артмӧдчӧмъяс, кутшӧмъяс урчитӧны отрасльса (отрасльясса) уджалысьяслы уджысь мынтысян ӧтувъя условиеяс, гарантияяс, компенсацияяс да кокньӧдъяс;

5) мукӧд артмӧдчӧм — артмӧдчӧмъяс, кутшӧмъясӧс вермӧны кырымавны социальнӧй уджъёртасьӧм тшупӧдын социальнӧй да уджалан йитӧдъяс да накӧд веськыда йитчӧм мукӧд йитӧд ладмӧдан торъя нырвизьяс серти.

2. Условиеяс, кутшӧмъяс эмӧсь Социальнӧй да экономика юалӧмъяс серти дінмуса да мутасса артмӧдчӧмъясын, отраслевӧй республиканскӧй да мутасса отраслевӧй артмӧдчӧмъясын, оз вермыны лёкмӧдны уджалысьяслысь положениесӧ Россия Федерацияса удж кодекскӧд да мукӧд нормативнӧй инӧда акткӧд орччӧдӧмӧн, кӧні эм уджалан инӧдлӧн нормаяс, Генеральнӧй артмӧдчӧмкӧд, ставроссияса отраслевӧй (отрасльяскостса) артмӧдчӧмъяскӧд, лӧсялана кадколаст вылӧ дінмукостса артмӧдчӧмъяскӧд орччӧдӧмӧн.

3. Артмӧдчӧмъяслӧн вына кадколаст урчитсьӧ социальнӧй уджъёртасьӧмын сёрнитчысьясӧн, но оз вермы лоны куим воысь дырджык.

Коллективнӧй переговоръясын сёрнитчысьяс вермӧны ӧтчыдысь нюжӧдны Социальнӧй да экономика юалӧмъяс серти дінмуса да мутасса артмӧдчӧмъяслысь, а сідзжӧ Коми Республикаын медічӧт удждон йылысь дінмуса артмӧдчӧмлысь вынсӧ куим воысь абу дырджык кадколаст кежлӧ.

**11 статья. Артмӧдчӧмъяс паськалан сфера**

1. Социальнӧй да экономика юалӧмъяс серти дінму артмӧдчӧм, Коми Республикаын медічӧт удждон йылысь дінму артмӧдчӧм да отраслевӧй республиканскӧй артмӧдчӧмъяс паськалӧны:

1) став удж сетысь вылӧ, кодъяс лоӧны удж сетысьяслӧн ӧтувъясӧ пырысьясӧн, кодъяс кырымалісны Социальнӧй да экономика юалӧмъяс серти дінму артмӧдчӧм, Коми Республикаын медічӧт удждон йылысь дінму артмӧдчӧм да республикаса отраслевӧй артмӧдчӧмъяс;

2) удж сетысьяс вылӧ, кодъяс оз лоны удж сетысьяслӧн ӧтувъясӧ пырысьясӧн, кодъяс кырымалісны Социальнӧй да экономика юалӧмъяс серти дінму артмӧдчӧм, Коми Республикаын медічӧт удждон йылысь дінму артмӧдчӧм, республикаса отраслевӧй артмӧдчӧмъяс, кодъяс уполномочитісны индӧм ӧтувсӧ налӧн нимсянь пырӧдчыны коллективнӧй переговоръясӧ да кырымавны найӧс, а сідзжӧ удж сетысьяс вылӧ, кодъяс пырӧдчӧны тайӧ артмӧдчӧмъясӧ найӧс кырымалӧм бӧрын;

3) удж сетысьяс вылӧ, кодъяс оз лоны удж сетысьяслӧн ӧтувъясӧ пырысьясӧн, кодъяс кырымалісны Социальнӧй да экономика юалӧмъяс серти дінму артмӧдчӧм, Коми Республикаын медічӧт удждон йылысь дінму артмӧдчӧм, республикаса отраслевӧй артмӧдчӧмъяс да кодъяс эз сетны Коми Республикаса олӧмӧ пӧртысь власьт органӧ, кутшӧмӧс уполномочитӧма уджалан юкӧнын, сыӧ пырӧдчыны ӧткажитчӧм йылысь подулалӧм гижӧд;

4) Коми Республикаса олӧмӧ пӧртысь власьт органъяс вылӧ наӧн ас вылӧ босьтӧм кӧсйысьӧмъясын;

5) уджалысьяс вылӧ, кодъяс пырӧны тайӧ юкӧнын индӧм удж сетысьяскӧд уджалан йитӧдъясӧ.

2. Социальнӧй да экономика юалӧмъяс серти мутасса артмӧдчӧмъяс да мутасса отраслевӧй артмӧдчӧмъяс паськалӧны:

1) став удж сетысь вылӧ, кодъяс лоӧны удж сетысьяслӧн мутасса ӧтувӧ пырысьясӧн, кодъяс кырымалісны социальнӧй да экономика юалӧмъяс серти мутасса артмӧдчӧм да мутасса отраслевӧй артмӧдчӧм;

2) удж сетысьяс вылӧ, кодъяс оз лоны удж сетысьяслӧн мутасса ӧтувӧ пырысьясӧн, кодъяс кырымалісны социальнӧй да экономика юалӧмъяс серти мутасса артмӧдчӧм да мутасса отраслевӧй артмӧдчӧм, кодъяс уполномочитісны индӧм ӧтувсӧ пырӧдчыны на нимсянь коллективнӧй переговоръясӧ да кырымавны найӧс, а сідзжӧ удж сетысьяс вылӧ, кодъяс пырӧдчисны тайӧ артмӧдчӧмъясӧ найӧс кырымалӧм бӧрын;

3) меставывса асвеськӧдлан органъяс вылӧ наӧн ас вылӧ босьтӧм кӧсйысьӧмъясын;

4) уджалысьяс вылӧ, кодъяс пырӧны тайӧ юкӧнын индӧм удж сетысьяскӧд уджалан йитӧдъясӧ.

**12 статья. Коллективнӧй переговоръяс нуӧдӧм,**

 **артмӧдчӧмъяс кырымалӧм**

 1. Коллективнӧй переговоръяс нуӧдӧны Россия Федерацияса удж кодексӧн урчитӧм пӧрадокын.

2. Социальнӧй да экономика юалӧмъяс серти дінмуса да мутасса артмӧдчӧмъяс, отраслевӧй республиканскӧй да мутасса отраслевӧй артмӧдчӧмъяс кырымалӧны ӧтувъя правилӧ серти урчитан пӧрадокын Коми Республикаса Каналан Сӧветӧ, Коми Республикаын муниципальнӧй юкӧнса бӧрйӧм органӧ лӧсялӧмӧн Коми Республикаса республиканскӧй сьӧмкуд йылысь Коми Республикаса оланпас бала, меставывса сьӧмкуд йылысь муниципальнӧй нормативнӧй инӧда акт бала сеттӧдз.

3. Сэк, кор артмӧдчӧм да коллективнӧй сёрнитчӧм балаяслӧн торъя положениеяс серти социальнӧй уджъёртасьӧмын сёрнитчысьяс костын абу ӧтсӧгласлун, коллективнӧй переговоръяс заводитчан лунсянь куим тӧлысь чӧжӧн сёрнитчысьяслы колӧ кырымавны артмӧдчӧмъяс да коллективнӧй сёрнитчӧмъяс сӧгласуйтӧм условиеяс подув вылын паныд видзӧдласъяс йылысь сёрнигижӧд да сёрнитчысьясӧн ас вылӧ босьтӧм кӧсйысьӧмъяс збыльмӧдӧм серти мероприятиеяс план ӧттшӧтш лӧсьӧдӧмӧн да кырымалӧмӧн.

4. Коллективнӧй сёрнитчӧмъяс да артмӧдчӧмъяс кырымалігӧн да збыльмӧдігӧн переговоръяс дырйи артмӧм паныд видзӧдласъяссӧ ладмӧдӧны Россия Федерацияса удж кодекс, мукӧд федеральнӧй оланпас серти.

**13 статья. Социальнӧй уджъёртасьӧм органъясӧн**

**Коми Республикаын уджалан юкӧнын**

**канму политика лӧсьӧдӧмӧ**

**да збыльмӧдӧмӧ пырӧдчӧм**

 1. Социальнӧй да уджалан йитӧдъяс да накӧд йитчӧм экономика йитӧдъяс ладмӧдан юалӧмъяс серти уджалысьяслысь (найӧс петкӧдлысьяслысь), удж сетысьяслысь (найӧс петкӧдлысьяслысь) да канмулысь видзӧдласъяс сӧгласуйтӧм могысь Коми Республикаса канму власьт органъяс да меставывса асвеськӧдлан органъяс могмӧдӧны социальнӧй да уджалан йитӧдъяс ладмӧдан лӧсялана комиссияяслысь уджалан юкӧнын Коми Республикаса оланпас, Коми Республикаса мукӧд нормативнӧй инӧда акт, Коми Республикаӧс социальнӧя да экономика боксянь сӧвмӧдан уджтасъяс, Коми Республикаса канму власьт органъяслӧн да меставывса асвеськӧдлан органъяслӧн мукӧд акт бала лӧсьӧдӧмӧ да (либӧ) видлалӧмӧ пырӧдчӧм вылӧ условиеяс пӧрадокын, кутшӧмӧс урчитӧма Россия Федерацияса удж кодексӧн, мукӧд федеральнӧй оланпасӧн да Россия Федерацияса мукӧд нормативнӧй инӧда актӧн, Коми Республикаса оланпасъясӧн да Коми Республикаса мукӧд нормативнӧй инӧда актӧн, муниципальнӧй нормативнӧй инӧда актъясӧн, артмӧдчӧмъясӧн.

2. Уджалан юкӧнын Коми Республикаса оланпас, Коми Республикаса олӧмӧ пӧртысь власьт органъяслӧн да меставывса асвеськӧдлан органъяслӧн нормативнӧй инӧда да мукӧд акт балаяссӧ, а сідзжӧ документъяссӧ да материалъяссӧ, кутшӧмъяс колӧны найӧс видлалӧм вылӧ, Коми Республикаса канму власьт органъяс либӧ меставывса асвеськӧдлан органъяс, кутшӧмъяс примитӧны индӧм актъяссӧ, ыстӧны социальнӧй да уджалан йитӧдъяс ладмӧдан лӧсялана комиссияясӧ видлалӧм вылӧ.

3. Социальнӧй да уджалан йитӧдъяс ладмӧдан лӧсялана комиссияяслӧн помшуӧмъяс либӧ налы ыстӧм Коми Республикаса оланпас, Коми Республикаса олӧмӧ пӧртысь власьт органъяслӧн да меставывса асвеськӧдлан органъяслӧн нормативнӧй инӧда да мукӧд акт балаяс серти наӧ пырысьяслысь видзӧдласъяс быть колӧ видлавны Коми Республикаса канму власьт органъясӧн либӧ меставывса асвеськӧдлан органъясӧн, кутшӧмъяс примитӧны индӧм актъяссӧ.

**14 статья. Коми Республикаын артмӧдчӧмъяс,**

**коллективнӧй сёрнитчӧмъяс юӧртӧмӧн пасйӧм**

 1. Артмӧдчӧмъяссӧ, коллективнӧй сёрнитчӧмъяссӧ найӧс кырымалан лунсянь сизим календарнӧй лун чӧжӧн удж сетысьяс (удж сетысьясӧс петкӧдлысьяс) ыстӧны Коми Республикаса олӧмӧ пӧртысь власьт органӧ, кутшӧмӧс уполномочитӧма уджалан юкӧнын, юӧртӧмӧн пасйӧм вылӧ.

2. Артмӧдчӧмъяс, коллективнӧй сёрнитчӧмъяс юӧртӧмӧн пасъян пӧрадоксӧ вынсьӧдӧ Коми Республикаса олӧмӧ пӧртысь власьт орган, кутшӧмӧс уполномочитӧма уджалан юкӧнын.

 **15 статья. Артмӧдчӧмъясӧ пырӧдчан пӧрадок**

1. Социальнӧй да экономика юалӧмъяс серти дінмуса артмӧдчӧм, Коми Республикаын медічӧт удждон йылысь дінмуса артмӧдчӧм да отраслевӧй республиканскӧй артмӧдчӧмъяс кырымалан лунсянь дас календарнӧй лун чӧжӧн Коми Республикаса олӧмӧ пӧртысь власьт лӧсялана органса юрнуӧдысь, коді кырымаліс артмӧдчӧмсӧ, могмӧдӧ урчитӧм пӧрадокын сійӧс официальнӧя йӧзӧдӧмсӧ да артмӧдчӧмлысь текстсӧ сы дорӧ содтӧдъясӧн юӧртан справочно-правӧвӧй системаясӧ пуктӧмсӧ, а сідзжӧ йӧзӧдӧ лӧсялана артмӧдчӧмӧ удж сетысьясӧн пырӧдчӧм йылысь вӧзйӧмсӧ.

2. Социальнӧй да экономика юалӧмъяс серти дінмуса артмӧдчӧмӧ пырӧдчан пӧрадоксӧ вынсьӧдӧ Коми Республикаса Веськӧдлан котыр.

3. Коми Республикаын медічӧт удждон йылысь дінмуса артмӧдчӧмӧ удж сетысьяс пырӧдчӧны Россия Федерацияса удж кодекслӧн 1331 статья серти.

4. Отраслевӧй республиканскӧй артмӧдчӧмъясӧ удж сетысьясӧн удж сетысьясӧн пырӧдчан пӧрадоксӧ урчитӧны артмӧдчӧмсӧ кырымалысьяс асьныс.

5. Социальнӧй да экономика юалӧмъяс серти мутасса артмӧдчӧмъясӧ да мутасса отраслевӧй артмӧдчӧмъясӧ удж сетысьясӧн пырӧдчан пӧрадок урчитсьӧ положениеясӧн, кутшӧмъясӧс вынсьӧдӧмаӧсь Коми Республикаын муниципальнӧй юкӧнъяслӧн бӧрйӧм органъяс.

**16 статья. Уджалан юкӧнын социальнӧй**

**уджъёртасьӧмын сёрнитчысьяслӧн кывкутӧм**

Коми Республика мутасын уджалан юкӧнын социальнӧй уджъёртасьӧмын сёрнитчысьяслӧн кывкутӧмыс заводитчӧ федеральнӧй оланпастэчас серти.

**17 статья. Тайӧ Оланпаслӧн вынсялӧм**

1. Тайӧ Оланпасыс вынсялӧ сійӧс официальнӧя йӧзӧдӧмсянь дас лун кольӧм бӧрын.

2. Коми Республикаса Веськӧдлан котырлы примитны нормативнӧй инӧда актъяс, кутшӧмъяс могмӧдӧны тайӧ Оланпас збыльмӧдӧмсӧ.

**18 статья. Коми Республикаса ӧткымын оланпас**

**вынтӧмӧн лыддьӧм**

 Тайӧ Оланпас вынсялан лунсянь лыддьыны вынтӧмӧн:

1) «Социальнӧй уджъёртасьӧм йылысь» 2004 во рака тӧлысь 9 лунся 9-РЗ №-а Коми Республикаса Оланпас (Коми Республикаса канму власьт органъяслӧн индӧд-тшӧктӧмъяс, 2004, 8 №, 3323 ст.);

2) «Социальнӧй уджъёртасьӧм йылысь» Коми Республикаса Оланпасӧ вежсьӧмъяс да содтӧдъяс пыртӧм йылысь» 2006 во ӧшым тӧлысь 27 лунся 145-РЗ №-а Коми Республикаса Оланпас (Коми Республикаса канму власьт органъяслӧн индӧд-тшӧктӧмъяс, 2007, 4 №, 4775 ст.).

Коми Республикаса Юралысь С.А. Гапликов

Сыктывкар

2017 вося лӧддза-номъя тӧлысь 26 лун

54-РЗ №